Picasso-tekening by Ibiza-lughawe gevindPablo Picasso (1962) (Foto: By Argentina. Revista Vea y Lea via Wikimedia Commons) Spaanse doeanebeamptes het beslag gelê op ŉ skets deur Picasso ter waarde van ongeveer €450 000 (meer as R7,8 miljoen) van ŉ passasier wat by Ibiza-lughawe aangekom het en nie die kunswerk verklaar het nie. Agente het die skets uit 1966, “Trois personnages”, op 5 Julie in ŉ man se bagasie gevind. Hy het op ŉ vlug van Zürich by die eiland aangekom, het die kantoor Maandag in ŉ verklaring gesê. Die passasier het aangevoer die kunswerk is slegs ŉ afskrif en het ŉ kwitansie van 1 500 Switserse frank vir hulle gewys wat hy glo vir die skets betaal het. Doeanebeamptes het egter op nog ŉ kwitansie in die bodem van sy tas afgekom van ŉ kunsgalery in Zürich ter waarde van €454 000 met ŉ verwysing na ŉ werk deur Pablo Picasso. ŉ Voorlopige analise deur kunskenners het bevestig die skets is inderdaad ŉ werk deur die Spaanse skilder. “Die prys wat die galery gevra het, stem ooreen met die markprys van die werk,” lui die verklaring. Die eerste assessering sal bevestig moet word deur ŉ “meer omvattende analise” deur middel van “gevorderde tegnieke”. Die passasier kan daarvan beskuldig word dat hy die kunswerk gesmokkel het, toe hy versuim het om ŉ waardevolle voorwerp te verklaar toe hy Spanje binnegekom het. Die doeanebeamptes het gesê hulle het hom uitgesonder vir ondervraging ná hulle ŉ wenk van hul Switserse eweknieë ontvang het dat hy ŉ kunswerk in “verdagte omstandighede” vervoer. Picasso word beskou as een van die bekendste kunstenaars van die 20ste eeu. Hy het die grootste deel van sy lewe in Frankryk deurgebring waar hy in 1973 gesterf het.